חוק לייעול הפיקוח והאכיפה העירוניים ברשויות המקומיות (תעבורה) (תיקון), התשע"ז-2017 
הצעת חוק ממשלתית, הכנסת ה-20
פורסם: ספר החוקים, חוברת 2648, עמ' 1017, 2017-07-12T00:00:00+03:00
החוק לייעול הפיקוח והאכיפה העירוניים ברשויות המקומיות (תעבורה) (תיקון), התשע"ז–2017 (להלן – התיקון) התקבל בקריאה שנייה ובקריאה שלישית ביום ד' בתמוז התשע"ז (28 ביוני 2017) והוא מרחיב את סמכותו של פקח עירוני לבצע פעולות פיקוח ואכיפה בנוגע לעבירות תעבורה המנויות בתוספת לחוק כך שזו תחול גם ביחס לקורקינטים או אופניים ממונעים שלא תואמים את ההגדרות בתקנות התעבורה.  
החוק לייעול הפיקוח והאכיפה העירוניים ברשויות המקומיות (תעבורה), התשע"ו-2016 (להלן – החוק) מסדיר את הסמכת הפקחים העירוניים לבצע פעילות של פיקוח ואכיפה בנוגע לעבירות תעבורה המנויות בתוספת לחוק. עבירות אלו מתייחסות בעיקר לנסיעת אופניים חשמליים, קורקינטים ודומיהם על מדרכות ובמקומות אחרים שבהם אסורה נסיעתם. התיקון לחוק מרחיב את סמכויות הפקח העירוני כך שהוא יוכל להפעיל את סמכויות האכיפה שניתנו לו בחוק המקורי משנת 2016, ובהן הסמכות להוציא את האוויר ואת השסתומים מהצמיגים וכן הסמכות לתפוס או להרחיק כלי רכב, גם ביחס לאופניים חשמליים וקורקינטים ממונעים שאינם עומדים בהגדרות תקנות התעבורה. כמו כן, התיקון לחוק קובע כי התנאים וההגבלות הקיימים בחוק ביחס לסמכויות הפקח העירוני (לפעול רק כנגד כלי רכב מסוימים ובעבירות מסוימות המנויות בתוספת לחוק) יחולו גם ביחס לסמכות מתן קנסות.